Σύσταση για ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με την έναρξη διαπραγματεύσεων όσον αφορά συμφωνία περί των νομισματικών σχέσεων με το Πριγκιπάτο της Ανδόρας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΓΕΝΙΚΑ

Στις 11 Μαΐου 2004, το Συμβούλιο εξέδωσε την απόφαση αριθ. 548/04 σχετικά με τη θέση που πρέπει να λάβει η Κοινότητα όσον αφορά συμφωνία περί των νομισματικών σχέσεων με το Πριγκιπάτο της Ανδόρας. Το άρθρο 8 της απόφασης ορίζει ότι οι διαπραγματεύσεις με την Ανδόρα για τη σύναψη συμφωνίας για νομισματικά θέματα θα αρχίσουν μόλις το Συμβούλιο αποφασίσει με ειδική πλειοψηφία, ύστερα από σύσταση της Επιτροπής, ότι πληρούνται οι αναγκαίες προϋποθέσεις για την έναρξη των διαπραγματεύσεων. Συγκεκριμένα, οι προϋποθέσεις αυτές συνδέονται με την προηγούμενη μονογράφηση, από αμφότερα τα μέρη, της συμφωνίας για τη φορολόγηση των υπό μορφή τόκων εισοδημάτων από αποταμιεύσεις, καθώς και με τη δέσμευση της Ανδόρας να υπογράψει μια τέτοια συμφωνία εντός προθεσμίας την οποία θα συμφωνήσει με την Κοινότητα.

2. ΕΚΠΛΗΡΩΣΗ ΤΩΝ ΑΠΑΙΤΟΥΜΕΝΩΝ ΠΡΟΫΠΟΘΕΣΕΩΝ

Η Επιτροπή εκτιμά ότι σήμερα πληρούνται πλέον οι αναγκαίες προϋποθέσεις. Πρώτον, την 1η Ιουλίου 2004, μονογραφήθηκε στις Βρυξέλλες η συμφωνία, η οποία προβλέπει μέτρα ισοδύναμα εκείνων που θεσπίζονται στην οδηγία 2003/48/ΕΚ του Συμβουλίου για τη φορολόγηση των υπό μορφή τόκων εισοδημάτων από αποταμιεύσεις. Δεύτερον, το Πριγκιπάτο της Ανδόρας κοινοποίησε εγγράφως στην Επιτροπή (ρηματική διακοίνωση της 1ης Ιουλίου 2004 από την πρέσβειρα του Πριγκιπάτου της Ανδόρας στην Κοινότητα, κυρία Meritxell Mateu) ότι σκοπεύει να κυρώσει τη συμφωνία πριν από τις 30 Απριλίου 2005. Ως εκ τούτου, η Επιτροπή συνιστά την έκδοση απόφασης του Συμβουλίου με την οποία θα εγκρίνεται η έναρξη διαπραγματεύσεων με την Ανδόρα σχετικά με νομισματικά θέματα.

3. Η ΣΥΣΤΑΣΗ ΤΗΣ ΕΠΙΤΡΟΠΗΣ ΓΙΑ ΤΗΝ ΕΝΑΡΞΗ ΔΙΑΠΡΑΓΜΑΤΕΥΣΕΩΝ

Η σύσταση της Επιτροπής βασίζεται στο άρθρο 8 της απόφασης του Συμβουλίου αριθ. 548/04 σχετικά με τη θέση που πρέπει να λάβει η Κοινότητα όσον αφορά συμφωνία περί των νομισματικών σχέσεων με το Πριγκιπάτο της Ανδόρας. Η διαδικασία έγκρισης της σύστασης από το Συμβούλιο ορίζεται στο άρθρο 111 παράγραφος 3 της Συνθήκης, το οποίο αποτελεί τη νομική βάση σύναψης νομισματικών συμφωνιών μεταξύ Κοινότητας και τρίτων χωρών. Στο άρθρο προβλέπεται έγκριση με ειδική πλειοψηφία και μετά από διαβούλευση με την ΕΚΤ. Δυνάμει του άρθρου 122 παράγραφος 5 της Συνθήκης, δικαίωμα ψήφου έχουν μόνο τα κράτη μέλη που ανήκουν στη ζώνη του ευρώ, ενώ η ειδική πλειοψηφία ορίζεται ως τα δύο τρίτα των σταθμισμένων, σύμφωνα με το άρθρο 205 παράγραφος 2 της Συνθήκης, ψήφων.

Το σχέδιο απόφασης του Συμβουλίου ορίζει ότι πληρούνται οι αναγκαίες προϋποθέσεις για την έναρξη των διαπραγματεύσεων με την Ανδόρα σχετικά με τη σύναψη συμφωνίας για νομισματικά θέματα. Η έγκριση της απόφασης από το Συμβούλιο ανοίγει το δρόμο για την έναρξη των διαπραγματεύσεων.

Εάν η συμφωνία σχετικά με τη φορολογία εισοδημάτων από αποταμιεύσεις δεν κυρωθεί από την Ανδόρα πριν την συμφωνηθείσα ημερομηνία, οι διαπραγματεύσεις για την νομισματική συμφωνία θα τεθούν υπό αναστολή μέχρι την ολοκλήρωση της διαδικασίας όπως ορίζει το άρθρο 8 της απόφασης του Συμβουλίου αριθ. 548/04, της 11ης Μαΐου 2004.

2004/0184 (CNB)

Σύσταση για ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με την έναρξη διαπραγματεύσεων όσον αφορά συμφωνία περί των νομισματικών σχέσεων με το Πριγκιπάτο της Ανδόρας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση (ΕΚ) του Συμβουλίου αριθ. 548/04, της 11ης Μαΐου 2004, σχετικά με τη θέση που πρέπει να λάβει η Κοινότητα όσον αφορά συμφωνία περί των νομισματικών σχέσεων με το Πριγκιπάτο της Ανδόρας [1], και ιδίως το άρθρο 8,

[1] ΕΕ L 244 της 16.7.2004 (σ. 47-49)

τη σύσταση της Επιτροπής, [2]

[2] EE C [...]της [...],σ. [...]

τη γνώμη της Ευρωπαϊκής Κεντρικής Τράπεζας, [3]

[3] EE C [...]της [...],σ. [...]

Εκτιμώντας τα ακόλουθα:

(1) Η έναρξη των διαπραγματεύσεων σχετικά με τη σύναψη συμφωνίας για νομισματικά θέματα με το Πριγκιπάτο της Ανδόρας (στο εξής "Ανδόρα") πρέπει να εξαρτηθεί από την τήρηση των απαιτούμενων προϋποθέσεων. Μέρος των προϋποθέσεων αυτών πρέπει να αποτελέσει η προηγούμενη μονογράφηση, από αμφότερα τα μέρη, της συμφωνίας για τη φορολόγηση των εισοδημάτων από αποταμιεύσεις, καθώς και η δέσμευση της Ανδόρας να κυρώσει μια τέτοια συμφωνία εντός προθεσμίας την οποία θα συμφωνήσει με την Κοινότητα.

(2) Την 1η Ιουλίου 2004, η Ανδόρα και η Επιτροπή προχώρησαν στη μονογράφηση της συμφωνίας η οποία προβλέπει τη λήψη ισοδύναμων μέτρων με εκείνα που ορίζονται στην οδηγία 2003/48/ΕΚ του Συμβουλίου για τη φορολόγηση των υπό μορφή τόκων εισοδημάτων από αποταμιεύσεις.

(3) Βάσει της ρηματικής διακοίνωσης, της 1ης Ιουλίου 2004, από την πρέσβειρα της Ανδόρας στην Κοινότητα, η Ανδόρα δεσμεύτηκε να κυρώσει μια τέτοια συμφωνία πριν από τις 30 Απριλίου 2005, ημερομηνία την οποία η Κοινότητα θεωρεί αποδεκτή.

(4) Η μη κύρωση από την Ανδόρα, πριν από τη συμφωνηθείσα ημερομηνία, της συμφωνίας για τη φορολόγηση των εισοδημάτων από αποταμιεύσεις πρέπει να έχει ως αποτέλεσμα την αναστολή των διαπραγματεύσεων για τη νομισματική συμφωνία μέχρι να κυρωθεί η συμφωνία.

ΑΠΟΦΑΣΙΖΕΙ:

Άρθρο μόνο

Οι προϋποθέσεις που απαιτούνται για την έναρξη των διαπραγματεύσεων με το Πριγκιπάτο της Ανδόρας σχετικά με συμφωνία για νομισματικά θέματα, όπως ορίζεται στο άρθρο 8 της απόφασης (ΕΚ) του Συμβουλίου αριθ. 548/04 σχετικά με τη θέση που πρέπει να λάβει η Κοινότητα όσον αφορά συμφωνία περί των νομισματικών σχέσεων με το Πριγκιπάτο της Ανδόρας, πληρούνται.

Η Επιτροπή ενημερώνει το Πριγκιπάτο της Ανδόρας σχετικά με την ετοιμότητα της Κοινότητας να συνάψει συμφωνία για νομισματικά θέματα και προτείνει τη διεξαγωγή διαπραγματεύσεων για τοn σκοπό αυτόν.

Βρυξέλλες,

Για το Συμβούλιο

Ο Πρόεδρος